Slovenská cheerleading únia

**Slovenská cheerleading únia** (SCU) je športová organizácia, ktorá na území Slovenska zastrešuje šport cheerleading. Má právnu formu občianskeho združenia. Slovenská cheerleading únia na území Slovenska plní aj úlohy národného športového zväzu. Únia je členom medzinárodnej športovej organizácie European Cheer Union a International Cheer Union. Slovenská cheerleading únia ako občianske združenie vznikla v roku 2021, národným športovým zväzom sa stala 26. septembra 2023.

Od roku 2021 je cheerleading športom uznaným aj Medzinárodným olympijským výborom s ambíciou byť súčasťou letných Olympijských hier.

## Výkonný výbor SCU
* Ing. Zuzana Niščáková, prezident SCU (Zvolen)
* Andrea Paňko, 1. viceprezident SCU (Bratislava)
* Júlia Dindová, 2. viceprezident (Zvolen)
* Mgr. Katarína Lešková, člen Výkonného výboru (Zvolen)
* Tatiana Groves, člen - zástupca športovcov (Banská Bystrica)
## Kolektívni členovia SCU - cheerleading oddiely
náhľad|Cheer Slovensko
Slovenská cheerleading únia má individuálnych členov, ktorých je aktuálne viac ako 500. Tí sú združení v týchto oddieloch:

* F.R.E.S.H. Dance nad Sport Cub, Zvolen
* Arkádia gymnasticko-akrobatický klub, Galanta
* Fit and Fun, Banská Bystrica
* Unity Academy, Trenčín
* Monarchs Cheerleaders, Bratislava
* Spirit tanečný klub ZUŠ S. Stračinu, Detva
* Športový klub fitness free, Prievidza
* Športový klub Horná Ždaňa
* ZŠ ul. Energetikov, Prievidza
* ABC Cheerleaders, Prešov
* Styles Academy, Pezinok

## Úspechy SCU na medzinárodnej scéne
### 2023
V roku 2023 Slovensko malo na Majstrovstvách Európy ICE/ECU v cheerleadingu historicky prvý reprezentačný team. Európsky šampionát sa konal v dňoch 30. jún2. júl 2023 v Taliansku, v meste Verona. Slovensko na Majstrovstvách Európy ICE/ECU 2023 v cheerleadingu reprezentoval team F.R.E.S.H. Golden Rabbits, ktorý v kategórii Team Youth Coed Median Level 3 získal 5. miesto. Trénerkou teamu bola Zuzana Niščáková, asistovali jej Daniela Korečková, Lucia Michalovičová, Sofia Riabtseva a Linda Urdová.
náhľad|Cheer Team Slovakia – Majster Európy ICU/ECU 2024
### 2024
Aktuálne najväčším športovým úspechom NŠZ SCU je 1. miesto Slovak Cheer Team-u na Majstrovstvách Európy ICU/ECU 2024 v športovom cheerleadingu, ktoré sa uskutočnili v dňoch 28.30. júna 2024 v nórskom Oslofjord Convention Centre. Na šampionáte súťažilo 195 tímov z 23 krajín Európy. Celkovo sa súťaže zúčastnilo 3 361 športovcov. Dvadsaťdeväť členný Slovak Cheer Team získal zlato v kategórii Team Youth Coed Median Level 3 pod vedením trénerskej dvojice Karin Černá a Anastasia Maksimova. O historicky prvom úspechu Slovak Cheer Team-u na Majstrovstvách Európy ICU/ECU 2024 v športovom cheerleadingu natočil Michal Prištin takmer 28 minút dlhý dokumentárny film, ktorý má názov *First & Bold - Slovak Cheer Team 2024*. Premiéru mal tento dokument 27. júla 2024, dostupný je aj na Youtube kanáli SCU.

### 2025
V slovinskej Ljubljane sa 27. až 29. júna 2025 uskutočnili Majstrovstvá Európy v športovom cheerleadingu, tímovom olympijskom športe. Slovensko malo zastúpenie v dvoch kategóriách. V kategórii performance cheer duobles hip-hop junior, získali dievčatá z klubu Styles Dance Academy Pezinok štvrté miesto. V tímovej kategórii, v športovom cheerleadingu, čisto dievčenský tím zo Zvolena,  Golden Rabbits, vybojoval 2. miesto v silnej konkurencii 10 tímov z celej Európy. Skvelá reprezentácia našich športovcov zanechala obrovský dojem aj u odborníkov komentujúcich živé vysielanie z majstrovstiev na Olympijskom športovom kanáli, ktorí po vystúpení uviedli: "Budúcnosť cheerleadingu v Európe je v dobrých rukách." 

## Referencie

Kategória:Slovenské športové zväzy
Kategória:Cheerleading
Kategória:Občianske združenia na Slovensku
Kategória:Organizácie založené v 2021